MA5
Exported from Holy-Writings.com on 2026-06-20 - 1 clipping

中阿含經 5 木積喻經

我聞如是： 一時，佛遊拘薩羅，在人間。 與大比丘衆翼從而行。

爾時，世尊則於中路忽見一處有大木積洞燃倶熾。 世尊見已，便下道側，更就餘樹敷尼師檀，結加趺坐

世尊坐已，告諸比丘： 「汝等，見彼有大木積洞燃倶熾耶。」

時，諸比丘答曰： 「見也，世尊。」

世尊復告諸比丘曰： 「於汝意云何。 謂大木積洞燃倶熾，若抱，若坐，若臥。 謂刹利女，梵志，居士，工師女，年在盛時，沐浴，香薫，著明淨衣，華鬘，瓔珞嚴飾其身，若抱，若坐，若臥。 何者爲樂。」

時，諸比丘白曰： 「世尊，謂大木積洞燃倶熾。 若抱，若坐，若臥，甚苦世尊。 謂刹利女，梵志，居士，工師女，年在盛時，沐浴，香薫，著明淨衣，華鬘，瓔珞嚴飾其身。 若抱，若坐，若臥，甚樂，世尊。」

世尊告曰： 「我爲汝説，不令汝等學沙門失沙門道。 汝欲成無上梵行者寧抱木積洞燃倶熾。 若坐，若臥，彼雖因此受苦或死，然不以是身壞，命終，趣至惡處，生地獄中。

「若愚癡人犯戒，不精進，生惡不善法。 非梵行，稱梵行。 非沙門，稱沙門。

「若抱刹利女，梵志，居士，工師女，年在盛時，沐浴，香薫，著明淨衣，華鬘，瓔珞嚴飾其身，若坐，若臥者。 彼愚癡人因是長夜不善，不義，受惡法報。 身壞，命終，趣至惡處，生地獄中。

「是故，汝等當觀自義，觀彼義，觀兩義。 當作是念： 『我出家學不虚，不空，有果，有報。 有極安樂，生諸善處，而得長壽。 受人信施衣被，飮食，床褥，湯藥。 令諸施主得大福祐，得大果報，得大光明者。』 當作是學。」

世尊復告諸比丘曰： 「於意云何。 若有力士以緊索毛繩絞勒其𘄔斷皮。 斷皮已，斷肉。 斷肉已，斷筋。 斷筋已，斷骨。 斷骨已，至髓而住。 若從刹利，梵志，居士，工師受其信施，按摩身體支節手足。 何者爲樂。」

時，諸比丘白曰： 「世尊，若有力士以緊索毛繩絞勒其𘄔斷皮，斷皮已斷肉，斷肉已斷筋，斷筋已斷骨，斷骨已至髓而住，甚苦。 世尊，若從刹利，梵志，居士，工師受其信施，按摩身體支節手足。 甚樂，世尊。」

世尊告曰： 「我爲汝説，不令汝等學沙門失沙門道。 汝欲成無上梵行者寧令力士以緊索毛繩，絞勒其𘄔斷皮，斷皮已斷肉，斷肉已斷筋，斷筋已斷骨，斷骨已至髓而住。 彼雖因此受苦或死，然不以是身壞，命終，趣至惡處，生地獄中。

「若愚癡人犯戒，不精進，生惡不善法。 非梵行，稱梵行。 非沙門，稱沙門。

「從刹利，梵志，居士，工師，受其信施，按摩身體支節手足，彼愚癡人因是長夜不善，不義，受惡法報。 身壞，命終，趣至惡處，生地獄中。

「是故，汝等當觀自義，觀彼義，觀兩義。 當作是念： 『我出家學不虚，不空，有果，有報。 有極安樂，生諸善處，而得長壽。 受人信施衣被，飮食，床褥，湯藥。 令諸施主得大福祐，得大果報，得大光明者。』 當作是學。」

世尊復告諸比丘曰： 「於意云何。 若有力士以瑩磨利刀截斷其髀。 若從刹利，梵志，居士，工師受信施，禮拜，恭敬，將迎。 何者爲樂。」

時，諸比丘白曰： 「世尊，若有力士以瑩磨利刀截斷其髀，甚苦。 世尊，若從刹利，梵志，居士，工師受信施禮拜，恭敬，將迎。 甚樂，世尊。」

世尊告曰： 「我爲汝説，不令汝等學沙門失沙門道。 汝欲成無上梵行者寧令力士以瑩磨利刀截斷其髀。 彼雖因此受苦或死，然不以是身壞，命終，趣至惡處，生地獄中。

「若愚癡人犯戒，不精進，生惡不善法。 非梵行，稱梵行。 非沙門，稱沙門。

「從刹利，梵志，居士，工師，受信施禮拜，恭敬，將迎，彼愚癡人因是長夜不善，不義。 受惡法報，身壞，命終，趣至惡處，生地獄中。

「是故，汝等當觀自義，觀彼義，觀兩義。 當作是念： 『我出家學不虚，不空，有果，有報。 有極安樂，生諸善處，而得長壽。 受人信施衣被，飮食，床褥，湯藥。 令諸施主得大福祐，得大果報，得大光明者。』 當作是學。」

世尊復告諸比丘曰： 「於意云何。 若有力士以鐵銅鍱洞燃倶熾纒絡其身。 若從刹利，梵志，居士，工師受信施衣服。 何者爲樂。」

時，諸比丘白曰： 「世尊，若有力士以鐵銅鍱洞燃倶熾纒絡其身，甚苦。 世尊，若從刹利，梵志，居士，工師受信施衣服。 甚樂，世尊。」

世尊告曰： 「我爲汝説，不令汝等學沙門失沙門道。 汝欲成無上梵行者寧令力士以鐵銅鍱洞燃倶熾纒絡其身。 彼雖因此受苦或死，然不以是身壞，命終，趣至惡處，生地獄中。

「若愚癡人犯戒，不精進，生惡不善法。 非梵行，稱梵行。 非沙門，稱沙門。

「從刹利，梵志，居士，工師，受信施衣服，彼愚癡人因是長夜不善，不義，受惡法報。 身壞，命終，趣至惡處，生地獄中。

「是故，汝等當觀自義，觀彼義，觀兩義。 當作是念： 『我出家學不虚，不空，有果，有報。 有極安樂，生諸善處，而得長壽。 受人信施衣被，飮食，床褥，湯藥。 令諸施主得大福祐，得大果報，得大光明者。』 當作是學。」

世尊復告諸比丘曰： 「於意云何。 若有力士以熱鐵鉗鉗開其口，便以鐵丸洞燃倶熾著其口中。 彼熱鐵丸燒脣。 燒脣已，燒舌。 燒舌已，燒齗。 燒齗已，燒咽。 燒咽已，燒心。 燒心已，燒腸胃。 燒腸胃已，下過。 若從刹利，梵志，居士，工師，受信施食，無量衆味。 何者爲樂。」

時，諸比丘白曰： 「世尊，若有力士以熱鐵鉗鉗開其口，便以鐵丸洞燃倶熾著其口中，彼熱鐵丸燒脣。 燒脣已，燒舌。 燒舌已，燒齗。 燒齗已，燒咽。 燒咽已，燒心。 燒心已，燒腸胃。 燒腸胃已，下過。 甚苦。 世尊，若從刹利，梵志，居士，工師，受信施食，無量衆味。 甚樂，世尊。」

世尊告曰： 「我爲汝説，不令汝等學沙門失沙門道。 汝欲成無上梵行者寧令力士以熱鐵鉗鉗開其口，便以鐵丸洞燃倶熾著其口中。 彼熱鐵丸燒脣。 燒脣已，燒舌。 燒舌已，燒齗。 燒齗已，燒咽。 燒咽已，燒心。 燒心已，燒腸胃。 燒腸胃已，下過。 彼雖因此受苦或死，然不以是身壞，命終，趣至惡處，生地獄中。

「若愚癡人犯戒，不精進，生惡不善法。 非梵行，稱梵行。 非沙門，稱沙門。

「從刹利，梵志，居士，工師受信施食，無量衆味，彼愚癡人因是長夜不善，不義，受惡法報。 身壞，命終，趣至惡處，生地獄中。

「是故，汝等當觀自義，觀彼義，觀兩義。 當作是念： 『我出家學不虚，不空，有果，有報。 有極安樂，生諸善處，而得長壽。 受人信施衣被，飮食，床褥，湯藥。 令諸施主得大福祐，得大果報，得大光明者。』 當作是學。」

世尊復告諸比丘曰： 「於意云何。 若有力士以鐵銅床洞燃倶熾強逼使人坐臥其上。 若從刹利，梵志，居士，工師受其信施床榻，臥具。 何者爲樂。」

時，諸比丘白曰： 「世尊，若有力士以鐵銅床洞燃倶熾強逼使人坐臥其上，甚苦。 世尊，若從刹利，梵志，居士，工師，受其信施床榻，臥具。 甚樂，世尊。」

世尊告曰： 「我爲汝説，不令汝等學沙門失沙門道。 汝欲成無上梵行者寧令力士以鐵銅床洞燃倶熾強逼使人坐臥其上。 彼雖因此受苦或死，然不以是身壞，命終，趣至惡處，生地獄中。

「若愚癡人犯戒，不精進，生惡不善法。 非梵行，稱梵行。 非沙門，稱沙門。

「從刹利，梵志，居士，工師受其信施床榻，臥具，彼愚癡人因是長夜不善，不義，受惡法報。 身壞，命終，趣至惡處，生地獄中。

「是故，汝等當觀自義，觀彼義，觀兩義。 當作是念： 『我出家學不虚，不空，有果，有報。 有極安樂，生諸善處，而得長壽。 受人信施衣被，飮食，床褥，湯藥。 令諸施主得大福祐，得大果報，得大光明者。』 當作是學。」

世尊復告諸比丘曰： 「於意云何。 若有力士以大鐵銅釜洞燃倶熾撮擧人已，倒著釜中。 若從刹利，梵志，居士，工師受信施房舍，泥治堊灑，窓戸牢密，爐火熅暖。 何者爲樂。」

時，諸比丘白曰： 「世尊，若有力士以大鐵銅釜洞燃倶熾撮擧人已，倒著釜中，甚苦。 世尊，若從刹利，梵志，居士，工師受信施房舍，泥治堊灑，窓戸牢密，爐火熅暖。 甚樂，世尊。」

世尊告曰： 「我爲汝説，不令汝等學沙門失沙門道。 汝欲成無上梵行者寧令力士以大鐵銅釜洞燃倶熾撮擧人已，倒著釜中。 彼雖因此受苦或死，然不以是身壞，命終，趣至惡處，生地獄中。

「若愚癡人犯戒，不精進，生惡不善法。 非梵行，稱梵行。 非沙門，稱沙門。

「從刹利，梵志，居士，工師受信施房舍，泥治堊灑，窓戸牢密，爐火熅暖，彼愚癡人因是長夜不善，不義，受惡法報。 身壞，命終，趣至惡處，生地獄中。

「是故，汝等當觀自義，觀彼義，觀兩義。 當作是念： 『我出家學不虚，不空，有果，有報。 有極安樂，生諸善處，而得長壽。 受人信施衣被，飮食，床褥，湯藥。 令諸施主得大福祐，得大果報，得大光明者。』 當作是學。

「説此法時，六十比丘漏盡，結解。 六十比丘捨戒，還家。 所以者何。 世尊教誡甚深，甚難，學道亦復甚深，甚難。」

佛説如是。 彼諸比丘聞佛所説，歡喜，奉行。
-- MA5 — Taisho Tipitaka (CC0-1.0)